Morten Bødskov (S), 2004-01-30:
For Socialdemokratiet er det helt grundlæggende, at børn og unge, der begår kriminalitet, skal væk fra kriminaliteten
hurtigst muligt, og det er en opgave, der først og fremmest skal løses af forældre og sociale myndigheder i fællesskab og ikke mindst ved en tidlig og effektiv forebyggelse af kriminalitet. Den kriminelle lavalder i Danmark er 15 år, og vi hilser med tilfredshed, at regeringen med det her lovforslag ikke efterlader nogen som helst tvivl om dette.
Heldigvis er det generelle billede af børn og kriminalitet positivt.
Kriminaliteten er faldende, men også her, blandt børn under 15 år, er der en tendens til, at grovheden i kriminaliteten desværre er stigende.
Det afgørende er, at politiet i et tæt samspil med forældre og sociale myndigheder især har barnets tarv og ikke mindst også hjælpen hertil som det helt afgørende sigte for enhver kontakt med barnet, samtidig med at politiet selvfølgelig skal varetage efterforskning af kriminaliteten.
I dag behandles politiets sager om kriminalitet begået af børn under 15 år ikke.
De er ikke reguleret i retsplejeloven, og det mener vi er forkert.
Det er ikke mindst hensynet til barnets tarv og ønsket om præcision og ikke mindst begrænsning i politiets behandling af disse her sager, der taler for, at området nu indskrives i retsplejeloven. Vores positive indstilling over for forslaget er begrundet i ønsket dels, som jeg sagde, om regulering af området, dels om begrænsning og præcision af politiets behandling af de her sager begået af børn, og derfor er det tilfredsstillende, som den tidligere ordfører også sagde, at forslaget i meget vidt omfang bygger på, hvad der i dag må antages at være almindelig praksis.
Når det handler om tilbageholdelse, er vi også tilfredse med, at det er understreget, at den skal være så skånsom som overhovedet muligt, og at den ikke må udstrække sig over 6 timer, og at det, når det udstrækker sig over 6 timer, kun må ske af hensyn til efterforskningen, og at anbringelse i enrum kun sker af sikkerhedsmæssige hensyn eller i helt særlige tilfælde, hvor efterforskningen nødvendiggør det.
Vi er også tilfredse med, at Justitsministeriet modsat Strafferetsplejeudvalget rent faktisk har fastsat en absolut tidsfrist, når det handler om enrumsanbringelser, og vi synes, det er godt, at man er parat til at lave en indberetningsordning til Rigsadvokaten, således at det her område nøje overvåges, for som den tidligere ordfører også sagde, må hverken tilbageholdelse eller enrumsanbringelse være en straf for barnet.
Noget af det, der er helt centralt, handler om advokatbistand til barnet.
Der er i høringssvarene kommet ganske mange indsigelser imod betænkningen og lovforslaget.
Der er ting, der taler for, og der er ting, der taler imod.
Det er helt principielt for Socialdemokraterne, at børn og unge skal ud af kriminalitet, og de nødvendige sociale tiltag skal iværksættes hurtigst muligt.
Det er også principielt, at børn ikke skal kunne idømmes en straf, og ud fra de her forudsætninger skal børn ikke stilles ringere end andre i det her spørgsmål. Derfor mener vi også, det er rigtigt, som Strafferetsplejeudvalget argumenterer med, at det, der bør være hovedhensynet i de her sager, bør være barnets tarv.
Det bør være spørgsmålet om, at det er de sociale myndigheder, der hurtigst muligt kommer ind i sagen, at der bliver lavet sociale handlingsplaner, og at det bliver det sociale sigte i kontrakten mellem politi og barnet, der er i fokus. Vi mener som sagt, at der kan siges for og imod den model, der er lavet vedrørende advokatbistand til barnet.
Advokaters involvering i sager om børn er jo ikke noget ukendt begreb.
Vi kan se det på hele sociallovsområdet.
Derfor er det et område, hvor vi på baggrund af de forudsætninger, jeg før redegjorde for, under den videre udvalgsbehandling vil forsøge at finde og præcisere den rigtige balance.
Der skal ikke være nogen tvivl om, at vi mener, at kriminalitet begået af børn og unge skal forebygges.